CELEX: 32020D0806(01)
Language: et
Date: 2020-07-24 00:00:00
Title: Euroopa tasandi erakondade ja Euroopa tasandi poliitiliste sihtasutuste ameti otsus, 24. juuli 2020, üldsuse juurdepääsu kohta Euroopa tasandi erakondade ja Euroopa tasandi poliitiliste sihtasutuste ameti valduses olevatele dokumentidele 2020/C 258/02

6.8.2020   
               
               
                  ET
               
               
                  Euroopa Liidu Teataja
               
               
                  C 258/2
               
            
         Euroopa tasandi erakondade ja Euroopa tasandi poliitiliste sihtasutuste ameti otsus,
         24. juuli 2020,
         üldsuse juurdepääsu kohta Euroopa tasandi erakondade ja Euroopa tasandi poliitiliste sihtasutuste ameti valduses olevatele dokumentidele
         (2020/C 258/02)
         EUROOPA TASANDI ERAKONDADE JA EUROOPA TASANDI POLIITILISTE SIHTASUTUSTE AMET,
         võttes arvesse Euroopa Liidu toimimise lepingu artikli 15 lõike 3 kolmandat lõiku,
         võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist, (1) eriti selle artikli 6 lõike 2 neljandat lõiku
         ning arvestades järgmist:
         
                     (1)
                  
                  
                     Euroopa Liidu lepingu artikli 1 teises lõigus on sätestatud avalikkuse põhimõte tõdemusega, et leping tähistab uut etappi Euroopa rahvaste üha tihedama liidu loomises, kus otsused tehakse nii avalikult kui võimalik ja nii kodanikulähedaselt kui võimalik.
                  
               
                     (2)
                  
                  
                     Euroopa Parlamendi ja nõukogu 23. oktoobri 2018. aasta määruses (EL) 2018/1725 (2) on märgitud, et poliitilisi vaateid näitavate isikuandete töötlemine ja eelkõige avalikustamine võib füüsilistele isikutele kahju tekitada.
                  
               
                     (3)
                  
                  
                     Määrusega (EL, Euratom) nr 1141/2014 luuakse tasakaal läbipaistvuse põhimõtte ning era- ja avalike huvide kaitse vahel ning selle artiklis 32 loetletakse teave ja dokumendid, mida peetakse olulist avalikku huvi pakkuvateks ja mille avalikustamine on õigustatud.
                  
               
                     (4)
                  
                  
                     Euroopa tasandi erakondade ja Euroopa tasandi poliitiliste sihtasutuste ameti dokumentidele tuleks anda juurdepääs, võttes seejuures arvesse vajadust kaitsta haldusmenetluste tõhusust ja ameti sõltumatust, nagu on sätestatud määruse (EL, Euratom) nr 1141/2014 artiklis 6.
                  
               
                     (5)
                  
                  
                     Kooskõlas proportsionaalsuse põhimõttega ei tohiks dokumentidele juurdepääsu taotluste menetlemine ohustada Euroopa tasandi erakondade ja Euroopa tasandi poliitiliste sihtasutuste ametile antud põhiülesannete täitmist, st Euroopa tasandi erakondade ja Euroopa tasandi poliitiliste sihtasutuste registreerimist, kontrollimist ja neile vajaduse korral karistuste määramist,
                  
               VÕTAB VASTU KÄESOLEVA OTSUSE:
         
            Artikkel 1
            Eesmärk
            Käesoleva otsuse eesmärk on määrata kindlaks tingimused, piirangud ja menetlused, mille alusel Euroopa tasandi erakondade ja Euroopa tasandi poliitiliste sihtasutuste amet (edaspidi „amet“) annab üldsusele juurdepääsu tema valduses olevatele dokumentidele.
         
         
            Artikkel 2
            Juurdepääsuõigusega isikud ja kohaldamisala
            
               1.   Kõigil Euroopa Liidu kodanikel ning kõigil füüsilistel ja juriidilistel isikutel, kelle elukoht või registrijärgne asukoht on mõnes liikmesriigis, on õigus tutvuda ameti dokumentidega vastavalt käesolevas otsuses sätestatud tingimustele.
            
            
               2.   Amet võib samadel tingimustel anda juurdepääsu dokumentidele ka füüsilistele ja juriidilistele isikutele, kelle elukoht või registrijärgne asukoht ei ole mõnes liikmesriigis.
            
            
               3.   Otsust kohaldatakse kõikide ameti valduses olevate dokumentide suhtes, st ameti koostatud ja talle saadetud ning tema valduses olevate dokumentide suhtes.
            
         
         
            Artikkel 3
            Erandid
            
               1.   Amet ei anna juurdepääsu dokumentidele, mille avaldamine kahjustaks:
               
                           a)
                        
                        
                           avalike huvide kaitset seoses avaliku julgeoleku, kaitsepoliitiliste ja sõjaliste küsimustega, rahvusvaheliste suhetega, liidu või liikmesriigi finants-, raha- või majanduspoliitikaga;
                        
                     
                           b)
                        
                        
                           eraelu puutumatuse ja isikupuutumatuse kaitset, eelkõige kooskõlas isikuandmete kaitset käsitlevate liidu õigusaktidega ja
                        
                     
                           c)
                        
                        
                           liidu õigusega kaitstud teabe konfidentsiaalsuse kaitset.
                        
                     
            
               2.   Amet ei anna juurdepääsu dokumentidele, mille avaldamine kahjustaks:
               
                           a)
                        
                        
                           füüsilise või juriidilise isiku äri- või finantshuvide, sealhulgas intellektuaalomandi kaitset,
                        
                     
                           b)
                        
                        
                           kohtumenetlust ja/või õigusnõustamist ning
                        
                     
                           c)
                        
                        
                           kontrollimiste, uurimise või audiitorkontrolli eesmärki.
                        
                     
            
               3.   Juurdepääsu sisekasutuseks koostatud või ameti saadud dokumendile, mis on seotud küsimusega, mille kohta ei ole veel otsust tehtud, ei anta, kui selle dokumendi avalikustamine kahjustaks ameti otsustusprotsessi.
               Kui dokument sisaldab sisekasutuseks mõeldud arvamusi ametisiseselt või väljaspool ametit ameti osalusel toimunud eelnevate konsultatsioonide raames, eelkõige arvamuste vahetuseks ameti ja Euroopa Parlamendi, nõukogu ja komisjoni, riiklike kontaktpunktide või sõltumatute väljapaistvate isikute komitee vahel, ei anta juurdepääsu sellele dokumendile isegi pärast otsuse tegemist, kui dokumendi avalikustamine kahjustaks ameti otsustusprotsessi.
            
            
               4.   Amet ei anna juurdepääsu dokumendile, mille avaldamine kahjustaks määruses (EL, Euratom) nr 1141/2014 sätestatud kohustuste täitmist Euroopa tasandi erakondade ja Euroopa tasandi poliitiliste sihtasutuste poolt või ameti suutlikkust teostada kontrolli.
            
            
               5.   Kui mõni käesolevas artiklis nimetatud eranditest hõlmab ainult osa taotletud dokumendist, avalikustatakse dokumendi ülejäänud osad.
            
            
               6.   Lõigete 2–4 puhul antakse siiski täielik või osaline juurdepääs, kui avaldamine teenib ülekaalukaid üldisi huve.
            
            
               7.   Kui taotlus puudutab ameti valduses olevat dokumenti, mille autor amet ei ole, kinnitab amet taotluse kättesaamist ja teatab taotlejale selle isiku, institutsiooni või asutuse nime, kellele taotlus tuleb adresseerida.
            
         
         
            Artikkel 4
            Esmataotluste esitamine
            
               1.   Ameti dokumentidele juurdepääsu taotlus tuleb esitada kirjalikult paberkandjal või elektrooniliselt ükskõik millises liidu ametlikus keeles.
            
            
               2.   Taotleja ei ole kohustatud taotlust põhjendama, kuid tal palutakse taotluse esitamise ajal märkida ära oma nimi, aadress ja võimaluse korral ametikoht.
            
            
               3.   Taotlus peab olema piisavalt täpne ja sisaldama teavet taotletava dokumendi selgeks tuvastamiseks.
            
            
               4.   Kui taotlus ei ole piisavalt täpne, palub amet taotlejal taotlust täpsustada ja abistab taotlejat selles.
            
            
               5.   Kui taotlus käsitleb väga pikka dokumenti või väga paljusid dokumente, võib amet taotlejaga mitteametlikult nõu pidada, et leida õiglane lahendus.
            
            
               6.   Kui taotlus hõlmab väga pikka ajavahemikku ja/või väga mahukat sisu ja taotleja ei selgita taotlust või keeldub koostööst, võib amet taotluse tagasi lükata, kuna sellise taotluse menetlemine võib oluliselt kahjustada ameti tavapärast toimimist.
            
         
         
            Artikkel 5
            Esmataotluste lahendamine
            
               1.   Dokumentidele juurdepääsu taotlusi menetleb ameti läbipaistvusrühm. Kohe pärast taotluse registreerimist saadetakse taotlejale taotluse kättesaamist tõendav kirjalik kinnitus.
            
            
               2.   15 tööpäeva jooksul alates taotluse registreerimisest või vajaduse korral artikli 4 kohaselt küsitud lisateabe saamisest annab amet juurdepääsu taotletud dokumendile või esitab kirjalikus vastuses osalise või täieliku tagasilükkamise põhjused ning teavitab taotlejat tema õigusest esitada kordustaotlus.
            
            
               3.   Erandjuhtudel, näiteks kui taotlus käsitleb väga pikka dokumenti või väga paljusid dokumente, võib lõikes 2 sätestatud tähtaega pikendada 15 tööpäeva võrra, tingimusel et taotlejale teatatakse sellest ette ja esitatakse selle põhjendus.
            
            
               4.   Kui amet ei vasta esmataotlusele ettenähtud tähtaja jooksul, on taotlejal õigus esitada kordustaotlus.
            
         
         
            Artikkel 6
            Kordustaotluste esitamine
            
               1.   Kui esmataotlus lükatakse täielikult või osaliselt tagasi või kui esmataotlusele ei vastata, võib taotleja esitada kordustaotluse.
            
            
               2.   Kordustaotlused esitatakse ameti direktorile 15 tööpäeva jooksul alates ameti vastuse saamisest või kui esmataotlusele ei ole vastatud, siis alates vastamise tähtaja möödumisest.
            
         
         
            Artikkel 7
            Kordustaotluste lahendamine
            
               1.   15 tööpäeva jooksul alates kordustaotluse registreerimisest annab amet juurdepääsu taotletud dokumendile või esitab kirjalikus vastuses osalise või täieliku tagasilükkamise põhjused.
            
            
               2.   Osalise või täieliku tagasilükkamise korral teavitab amet taotlejat õiguskaitsevahenditest, mida tal on võimalik tagasilükkamise vaidlustamiseks kasutada, st võimalusest algatada kohtumenetlus või esitada kaebus Euroopa Ombudsmanile vastavalt Euroopa Liidu toimimise lepingu artiklites 263 ja 228 sätestatud tingimustele.
            
            
               3.   Erandjuhtudel, näiteks kui taotlus käsitleb väga pikka dokumenti või väga paljusid dokumente, võib lõikes 2 sätestatud tähtaega pikendada 15 tööpäeva võrra, tingimusel et taotlejale teatatakse sellest ette ja esitatakse selle põhjendus.
            
            
               4.   Kui amet ei vasta kordustaotlusele ettenähtud tähtaja jooksul, käsitatakse seda eitava vastusena ja taotlejal on õigus kasutada lõikes 2 sätestatud õiguskaitsevahendeid.
            
         
         
            Artikkel 8
            Juurdepääs dokumendile taotluse põhjal
            
               1.   Amet ei ole käesoleva otsuse alusel kohustatud looma uut dokumenti või vormingut ega koguma taotleja palvel lisateavet.
            
            
               2.   Amet edastab dokumendid, millele anti juurdepääs, paberkandjal või elektrooniliselt. Kui dokument on mahukas või raskesti käsitsetav, võib taotleja kutsuda dokumendiga tutvuma kohapeal.
            
            
               3.   Taotlejalt võib nõuda koopiate tegemise ja saatmise kulude tasumist. Tasu ei tohi ületada koopiate tegemise ja saatmise tegelikku maksumust. Taotlejat teavitatakse kuludest eelnevalt ja küsitakse, kas ta soovib taotluse edasi menetlemist. Dokumentidega kohapeal tutvumine, vähem kui 20 A4-formaadis koopiat ja elektrooniline juurdepääs on tasuta.
            
            
               4.   Kui dokument on üldsusele kättesaadav, võib amet täita oma kohustuse anda juurdepääs taotletud dokumendile, teavitades taotlejat dokumendi asukohast.
            
         
         
            Artikkel 9
            Dokumentide paljundamine
            
               1.   Käesoleva otsuse kohaselt avalikustatud dokumente ei tohi paljundada ega kasutada ärilistel eesmärkidel ilma ameti eelneva kirjaliku loata.
            
            
               2.   Otsus ei piira olemasolevate autoriõigusalaste eeskirjade kohaldamist, mis võivad piirata kolmanda isiku õigust avalikustatud dokumente paljundada või kasutada.
            
            
               3.   Amet ei vastuta avalikustatud dokumentide ebaseadusliku või lubamatu kasutamise, avalikustamise või paljundamise eest.
            
         
         
            Artikkel 10
            Kuritarvitamine
            Amet lükkab tagasi kuritahtlikud ja kunstlikud taotlused. See hõlmab ka taotlusi, mille keelekasutus on solvav või ähvardav.
         
         
            Artikkel 11
            Jõustumine
            Otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 24. juuli 2020
            
               
                  Euroopa tasandi erakondade ja Euroopa tasandi poliitiliste sihtasutuste ameti nimel
               
               
                  direktor
               
               M. ADAM
            
         
         
            (1)  (ELT L 317, 4.11.2014, lk 1.
         
            (2)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ. (ELT L 295,21.11.2018, lk 39.)